ทองปิดลบ 3.6ดอลล์
สัญญาทองคำตลาดนิวยอร์กปิดลบ3.6ดอลล์นักลงทุนชะลอซื้อหลังข้อมูลเศรษฐกิจสดใส
2 พ.ย. 2555

สัญญาทองคำตลาดนิวยอร์กปิดลบ3.6ดอลล์นักลงทุนชะลอซื้อหลังข้อมูลเศรษฐกิจสดใส
สัญญาทองคำตลาด COMEX (Commodity Exchange) ส่งมอบเดือนธ.ค.ปรับตัวลง 3.6 ดอลลาร์ หรือ 0.21% ปิดที่ 1,715.50 ดอลลาร์/ออนซ์
ภาวะการซื้อขายในตลาดทองคำซบเซาลง เนื่องจากข้อมูลเศรษฐกิจที่แข็งแกร่งของสหรัฐและจีนทำให้นักลงทุนลดการถือครองทองคำซึ่งเป็นสินทรัพย์ที่ปลอดภัย โดยคอนเฟอเรนซ์บอร์ดรายงานว่า ดัชนีความเชื่อมั่นผู้บริโภคของสหรัฐพุ่งขึ้นแตะระดับ 72.2 ในเดือนต.ค. ซึ่งเป็นระดับสูงสุดในรอบกว่า 4 ปี
ขณะเดียวกันมีรายงานว่า ภาคเอกชนทั่วสหรัฐมีการจ้างงานเพิ่มขึ้น 158,000 ตำแหน่งในเดือนต.ค. ซึ่งเป็นการเพิ่มขึ้นมากสุดในรอบ 8 เดือน หรือตั้งแต่เดือนก.พ. และจำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 27 ต.ค. ลดลง 9,000 ราย มาอยู่ที่ 363,000 ราย ซึ่งเป็นระดับต่ำสุดในรอบ 3 สัปดาห์ สะท้อนว่าตลาดแรงงานเริ่มปรับตัวดีขึ้นอย่างมีเสถียรภาพอันเนื่องมาจากอุปสงค์ที่แข็ง
นอกจากนี้ นักลงทุนยังได้ลดการถือครองทองคำหลังจากสหพันธ์พลาธิการและการจัดซื้อของจีน (CFLP) รายงานว่า ดัชนีผู้จัดการฝ่ายจัดซื้อ (PMI) ภาคการผลิตเดือนต.ค.ของจีนเพิ่มขึ้นสู่ระดับ 50.2 จากระดับ 49.8 ในเดือนก.ย. ซึ่งบ่งชี้ถึงการขยายตัวของภาคการผลิต